1Hong andau Minggo hayak hanjewu toto, kare oloh bawi te haguet akan kubur mimbit kare rarampah je jari inatap ewen. 2Intu kubur, ewen mite batu tutup kubur te jari tagaling. 3Palus ewen tame akan huang kubur te, tapi ewen jaton mite hantun Tuhan Yesus hete. 4Metoh ewen mendeng hete tuntang bingung manirok hal te, salenga aton due oloh mahapan pakaian mangilat-malinyau mendeng tokep ewen. 5Ewen mikeh toto palus mahukup akan petak, pandehan te due oloh te hamauh dengan ewen, "Mbuhen keton manggau oloh belom hong marak oloh matei? 6Ie jaton hetoh. Ie jari belom! Ingat taloh je jari insanae akan keton metoh Ie magon hong Galilea, 7iete 'Anak Olon musti inyarah akan oloh badosa, palus inyampalaki, tuntang hong andau je kateloe Ie misik.' " 8Limbah te harue ewen mingat dengan kare auh Yesus. 9Limbah ewen haluli bara kubur te, ewen manyarita kakare taloh je manjadi te akan kare sawalas rasul tuntang kare murid Ayue awang beken. 10Kare oloh bawi je mansanan taloh handiai te akan kare murid Yesus, iete: Maria Magdalena, Yohana tuntang Maria indu Yakobus, tinai kare oloh bawi beken je aton haya-hayak dengan ewen. 11Tapi kare rasul te manyangka kare oloh bawi te baya manyarita taloh je mia-mias ih. Ewen dia percaya saritan kare oloh bawi te. 12Tapi Petrus hingkat tuntang hadari akan kubur. Sambil mangketong ie manyengok akan huang, palus mite baya benang baputi ih aton hete. Petrus hengan toto palus buli marak are angat paisek huang ateie tahiu taloh je jari manjadi. 13Hong andau te kea due biti murid Yesus metoh mananjong akan ije lewu je bagare Emaus, kurang labih sawalas kilometer kakejaue bara Yerusalem. 14Sambil mananjong ewen hapander-sarita tahiu kakare taloh je jari manjadi te. 15Metoh ewen pande-pander tuntang mangumang sama arep ewen due, Yesus kabuat dumah tuntang mananjong haya-hayak dengan ewen. 16Ewen mite Yesus tapi aton taloh en-en je mawi ewen dia mangasene Ie. 17Palus Yesus hamauh, "En taloh je imander keton hong benteng jalan toh?" Ewen tende marak baun ewen asi-asi ampie. 18Palus ije bara ewen due te je bagare Kleopas, misek dengan Yesus, "En tikas Bapa kabuat ih bara kare oloh asing hong Yerusalem je dia katawan taloh je manjadi hong hete katahin toh?" 19"En taloh je manjadi?" koan Yesus misek. "Taloh je manjadi buah Yesus, oloh bara Nasaret te," koan ewen tombah. "Ie te nabi. Kare auh Ayue tuntang kare gawin Aie paham kuasan Aie -- aloh manumon tampayah Hatalla kalote kea manumon tampayah oloh samandiai. 20Kare imam kapala tuntang kare pamimpin bangsa itah manyarah Ie uka ihukum matei, tuntang ewen manyampalaki Ie! 21Padahal ikei maharap, Ie te ih je kareh tau maliwus Israel! Tuntang andau toh, andau kateloe limbah taloh te manjadi. 22Tuntang tinai, pire-pire oloh bawi bara marak ikei mawi ikei tarewen. Hayak hanjewu toto ewen akan kubur, 23tapi ewen jaton sondau hantun Aie hete. Palus ewen haluli tuntang mansanan ewen mite malekat, tuntang kare malekat te hamauh je Yesus te belom. 24Pire-pire oloh bara ikei palus haguet akan kubur tuntang sondau taloh samandiai je insanan awi kare oloh bawi te, puna toto kalote, baya ewen dia mite Yesus." 25Palus Yesus hamauh dengan ewen, "Keton puna humong! Keton lalau barimet percaya taloh handiai je jari insanan awi kare nabi! 26En diakah Raja Panyalamat musti labih helo buah kapehe te, harun Ie mandino kahain Aie?" 27Limbah te Yesus manarang akan ewen taloh je inyurat huang sahapus Surat Barasih tahiu Ie, nampara bara kare surat Moses sampai surat kare nabi. 28Metoh ewen manokep lewu je inalih ewen, ampin Yesus kilau jaka handak mananjong mahalau ih, 29tapi ewen manahan Ie. "Melai hong eka ikei ih," koan ewen Dengae, "toh jari handak hamalem tuntang jari nampara kaput kea." Maka Yesus tame uka baramalem hong eka ewen. 30Katika mondok kuman hayak dengan ewen, Yesus manduan rote, manyewut tarimakasih akan Hatalla, mangiwak-mangiwak rote te mahapan lengee, palus manengae akan ewen. 31Limbah te ewen ingarendeng je oloh te Yesus. Tapi ie lilap bara tampayah ewen. 32Koan ewen sama arepe, "En dia atei itah sama kilau inggerek, metoh Ie hakotak dengan itah hong benteng jalan, tuntang manarang Surat Barasih akan itah?" 33Hemben te kea ewen hingkat palus haluli akan Yerusalem. Hong hete ewen sondau sawalas murid Yesus metoh hapumpong haya-hayak. 34Ewen te hamauh, "Puna toto Tuhan jari belom haluli! Ie jari mamparahan Arepe akan Simon!" 35Kadadue murid Yesus je harue dumah te palus manyarita panyangkum ewen hong benteng jalan, tuntang kilen ampie ewen mangasene Tuhan metoh Ie mangiwak-mangiwak rote. 36Metoh ewen magon hasarita, Yesus kabuat salenga mendeng hong bentok ewen sambil hamauh, "Salamat akan keton!" 37Ewen tarewen tuntang mikeh toto, awi ewen manyangka jete kambe. 38Tapi Yesus hamauh, "Mbuhen keton mikeh? Mbuhen lembut kabembang huang atei keton? 39Ite lengeng-Ku tuntang paing-Ku, jetoh puna Aku! Gayap tuntang tampayah, basa kambe jaton bara isi tuntang tulang, sama kilau je gitan keton intu Aku." 40Yesus hamauh kalote sambil mamparahan akan ewen lengen Aie tuntang paie. 41Tuntang pandehan ewen magon hindai olih percaya, tagal kahanjak tuntang kahengan ewen je malabien, Yesus misek dengan ewen, "En ain keton aton panginan intu hetoh?" 42Ewen manenga Akae ije kasayat goreng lauk. 43Yesus manduan lauk te, palus kumae intu taharep ewen. 44Limbah te Ie hamauh dengan ewen, "Jetoh ie kare taloh je jari insanang-Ku akan keton metoh Aku magon aton hinje dengan keton: iete gagenep taloh je inyurat tahiu Aku huang kare Surat Moses, kare nabi, tuntang Masmur, musti manjadi." 45Limbah te tinai Yesus mukei tirok ewen mangat harati riman auh Surat Barasih. 46Palus Ie hamauh dengan ewen, "Huang Surat Barasih aton inyurat tahiu Raja Panyalamat je musti buah kapehe, tuntang musti misik tinai bara pampatei hong andau je kateloe. 47Tuntang tinai huang aran Raja Panyalamat te musti kea imbarita akan kare bangsa iete oloh kalunen musti hobah tuntang Hatalla mampun dosa. Tuntang barita te musti imbarita nampara bara Yerusalem. 48Maka keton toh manjadi saksi akan kare taloh handiai te. 49Tuntang Aku kabuat kareh mangirim akan keton taloh je jari injanji awi Bapa. Tapi keton musti tatap mentai hong lewu toh sampai kuasan Hatalla basuang intu keton." 50Limbah te Yesus mimbit ewen akan luar lewu sampai hong Betania. Intu hete Ie manggatang lengee palus mamberkat ewen. 51Metoh Ie mawie kalote, Ie hagatang akan sorga, palus hambilang bara ewen. 52Ewen mandeko utute manyembah Ie, limbah te tinai haluli akan Yerusalem hayak atei ewen hanjak toto, 53tuntang raju-rajur manara Hatalla huang Human Tuhan.
Copyright
Learn More
bjn_Latn zho_Hant eng_Latn